Tartu Uus Teater toob vaatajate ette Irdi - Kultuur - Tartu Postimees
Tartu Uus Teater toob vaatajate ette Irdi
10. märts 2010, 9:08
Ivar Põllu, Nero Urke ja Maarja Jakobson.
Vanemuise vanad lavakardinad taustaks, ajavad Tartu Uue Teatri valmivas lavastuses «Ird, K.» teatriasja Hermaküla ja Tooming, Ird ja Kaidu jt. Esmaspäeval algasid Genialistide klubis lavaproovid, mis küpsevad sealsamas esietenduseks 18. märtsil.
Lavastaja Ivar Põllu (pildil vasakul) on üksiti näidendi autor. Ta ütles, et on teksti kokku pannud Kaarel Irdi arhiivist, mida talletab kirjandusmuuseum, ning Jaak Villeri koostatud raamatust «Kandiline Kaarel Ird».
Irdi osas on Nero Urke (pildil keskel). Maarja Jakobsonil (paremal) ja teistelgi näitlejatel on täita mitu osa. Katrin Pärn on näiteks Kaidu, Evald Aavik mängib ka Matteust, Robert Annus kehastab muu hulgas Hermaküla ja Juss Haasma Toomingat.
Kaarel Ird on Eesti teatriajaloo kõige vastuolulisem mees, märgib autor-lavastaja Ivar Põllu ning lisab: «Pätt ja kommunist, lavastaja ja teatriehitaja, kelleta poleks Tartu linn ja Vanemuise teater sellised, nagu me neid tunneme.»
Tartu Uue Teatri «Ird, K.» on tragöödia mehest, kes ei kõhkle kunagi ja kelle suurim mure on see, et ta ei jõua kõike ise ära teha. Põllu sõnul on lavastus täiesti mittenostalgiline sissevaade kommunistlikku lähiminevikku.
Huumorimeeleta ekskommunistidel ta seda vaadata ei soovita.